2018 ല്‍ ഇന്‍റര്‍നെറ്റില്‍ തരംഗമായി മാറിയ മ്യൂസിക്കലിയെന്നും പിന്നീട് ടിക് ടോക് എന്നുമറിയപ്പെട്ട എന്‍റര്‍ടെയിന്‍മെന്‍റ് ആപ്പില്‍ ലൈക്കുകള്‍ വാരിക്കൂട്ടാന്‍ എന്തും ചെയ്യാന്‍ ന്യൂജന്‍ പിള്ളേര്‍ റെഡി ആണ്. അത്തരത്തില്‍ ഒരു കൂട്ടംവിരുതന്‍മാര്‍ ചെയ്ത സംഭവത്തിന്റെ വീഡിയോ ആണ് സോഷ്യല്‍ മീഡിയയില്‍ വന്‍ വിമര്‍ശനങ്ങള്‍ക്കിടയാക്കിയിട്ടുള്ളത്. ഓടിക്കൊണ്ടിരിക്കുന്ന വണ്ടിക്കു മുന്നില്‍ ആയിരുന്നു ഇവരുടെ പ്രകടനം. ഉപ്പുകുളത്തുനിന്നും തൊടുപുഴക്ക് പോകുന്ന ബസിന്റെ മുന്നില്‍ ചാടിയായിരുന്നു ഈ സാഹസം.

ഓടിക്കൊണ്ടിരിക്കുന്ന ബസ്സിന്‌ മുന്നില്‍ ചെന്ന് ചാടി 'നില്ല് നില്ല്' എന്ന് പറഞ്ഞിരിക്കുകയാണ് ഇവര്‍. ആളറിയാതിരിക്കാന്‍ ഹെല്‍‌മറ്റ് ധരിച്ച്‌ കൈയ്യില്‍ പച്ചിലകളുമേന്തിയാണ് ഈ കോമാളിത്തരം. 'നില്ല് നില്ല്' ഡാന്‍സും ടിക് ടോക് കോമാളിത്തരവും ഒന്നിലോ രണ്ടിലോ ഒതുങ്ങിയിട്ടില്ല. ഇതിന്റെ ചുവടു പിടിച്ച്‌ ആള്‍ക്കാരെ വട്ടം കറക്കുന്ന അപകടം പിടിച്ച പരിപാടിയുമായി പലരും സോഷ്യല്‍ മീഡിയയില്‍ പിന്നാലെയെത്തി.

എന്തിനേറെ പൊലീസ് ജീപ്പിനു മുന്നിലും ഈ കോമാളിത്തരം അരങ്ങേറി. എന്തായാലും സോഷ്യല്‍ മീഡിയയില്‍ ഇതിനെതിരെ വന്‍ വിമര്‍ശങ്ങള്‍ ഉയര്‍ന്നു വരുന്നുണ്ട്. ഓടിക്കൊണ്ടിരിക്കുന്ന കാറില്‍ നിന്നിറങ്ങി നൃത്തം ചെയ്യുന്ന കീ കീ ചാലഞ്ചിന് വിലങ്ങിട്ടതു പോലെ നില്ല് നില്ല ചാലഞ്ചുമായെത്തുന്ന ടിക് ടോക് ആശാന്‍മാരേയും പൊലീസ് പൂട്ടുമെന്നാണ് സോഷ്യല്‍ മീഡിയയുടെ പ്രതീക്ഷ.

Dailyhunt

Disclaimer: This story is auto-aggregated by a computer program and has not been created or edited by Dailyhunt. Publisher: Falconpost